ครม. รับทราบภาวะเศรษฐกิจของปี 2564 คาดว่าจะขยายตัวร้อยละ 0.7-1.2
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีรับทราบรายงานภาวะเศรษฐกิจในไตรมาสที่ 2 ของปี 2564 และแนวโน้มของปีนี้ที่คาดว่าจะขยายตัวร้อยละ 0.7-1.2 ปรับลดลงจากการประมาณการครั้งก่อนที่ร้อยละ 1.5-2.5 โดยปัจจัยเสี่ยงขึ้นอยู่กับสมมติฐานและเหตุการณ์การแพร่ระบาดของโรคโควิด-19 ระลอกใหม่ที่จะเกิดขึ้นในอนาคต รวมถึงข้อจำกัดด้านการเงินของภาคครัวเรือนและธุรกิจที่ยังมีอัตราการว่างงานอยู่ ความเสี่ยงด้านการส่งออกและการผลิตภาคอุตสาหกรรมในพื้นที่ที่มีการแพร่ระบาด ซึ่งจะต้องดูแลแรงงานอย่างใกล้ชิด ตลอดจนความผันผวนเศรษฐกิจและการเงินของโลก สภาพัฒน์ได้มีข้อเสนอ 7 ประเด็นในการบริหารเศรษฐกิจคือ การควบคุมสถานการณ์การแพร่ระบาดให้อยู่ในวงจำกัด เร่งรัดจัดหาและกระจายวัคซีนให้เพียงพอ /ช่วยเหลือเยียวยาประชาชน แรงงานและภาคธุรกิจที่ได้รับผลกระทบจากมาตรการควบคุมการแพร่ระบาดของภาครัฐ /มาตรการและการสนับสนุนการฟื้นตัวทางเศรษฐกิจในกรณีที่สถานการณ์การแพร่ระบาดผ่อนคลายลง การขับเคลื่อนการส่งออกสินค้า การรักษาแรงขับเคลื่อนการขยายตัวทางเศรษฐกิจ การส่งเสริมการลงทุนภาคเอกชนและการรักษาบรรยากาศทางการเมืองและเสถียรภาพทางเศรษฐกิจ